Regering formeel by VN oor ras verklaAnton van der Bijl, hoof van regsdienste by Solidariteit en Dirk Hermann, bestuurshoof van die organisasie, by die VN in Switserland. (Foto: Solidariteit) Die Suid-Afrikaanse regering is vir die eerste keer formeel by die Verenigde Nasies (VN) oor sy rasbeleid verkla. Dr. Dirk Hermann, bestuurshoof van Solidariteit, sê die organisasie het Maandag sy klagte ingevolge die Internasionale Konvensie oor die Uitskakeling van Rassediskriminasie (ICERD) by die VN in Genève, Switserland, ingedien oor wat hy die regering se “rasmalheid” noem. Indien die “historiese” klagte slaag, kan dit die aangesig van die regering se rasbeleid ingrypend en permanent verander. “Suid-Afrika is die mees rasgereguleerde land in die wêreld. Die regering het rasmal geword. Ras het die hoogste reg geword en dit word selfs verder gevoer as wat internasionale konvensies toelaat. Ons durf nie toelaat dat Suid-Afrika se rasmalheid genormaliseer word nie,” het Hermann uit Genève gesê. Volgens die organisasie het 300 000 Suid-Afrikaners hul steun aan die klag toegesê, wat dit die grootste internasionale massaklag van sy soort maak. Hermann sê die Suid-Afrikaanse regering het die Internasionale Konvensie oor die Uitskakeling van Alle Vorme van Rassediskriminasie (ICERD) bekragtig, wat beteken dat plaaslike wetgewing by die konvensie aangepas moet word. Die klag wat vroeër vandag ingedien is, volg ná ŉ lang stryd wat Solidariteit sedert 2016 by die VN oor die Suid-Afrikaanse regering se rassebeleid voer. Solidariteit het destyds voor die VN se Komitee vir die Uitskakeling van Rassediskriminasie (CERD) verskyn na aanleiding van ŉ skaduverslag wat Solidariteit by dié komitee ingedien het. ŉ Skaduverslag is ŉ kommentaar op die regering se gereelde amptelike verslag wat by die komitee ingedien moet word. CERD het daarna ŉ aanbeveling gedoen waarin kritiek op die regering se apartheidsrasklassifikasie uitgespreek word. Die Menseregtekommissie (MRK) het daarna ŉ gelykheidsverslag gepubliseer en gesê die regering moet die Wet op Gelyke Indiensneming wysig om in ooreenstemming met die internasionale konvensie te wees. Die regering het egter geweier om die aanbevelings in werking te stel. Volgens Anton van der Bijl, hoof van regsdienste by Solidariteit, bepaal die ICERD dat daar nie aparte regte vir aparte groepe mag wees nie. CERD en die MRK het kritiek teen die regering se rasklassifikasie en absolute rassebenadering uitgespreek. “Solidariteit het nou alle interne remedies uitgeput en kan nou ŉ substantiewe klag by CERD indien. ŉ Substantiewe klag is ŉ regsproses en die klag gaan deur ŉ paneel bestaande uit internasionale regskenners aangehoor word. Ons het ŉ baie lang pad gestap, maar is nou in ŉ baie sterk regsposisie,” sê Van der Bijl. Volgens Solidariteit sal CERD se uitspraak bindend wees op Suid-Afrika en sal Suid-Afrika ingevolge se eie wetgewing, sy wette by internasionale konvensies moet aanpas. Indien Suid-Afrika weier om daaraan uitvoer te gee, kan die konvensies diplomatieke druk op Suid-Afrika plaas. ŉ Positiewe uitspraak sal Solidariteit ook in ŉ sterk posisie plaas om die aanbevelings deur middel van die Suid-Afrikaanse howe af te dwing en om die regering te dwing om wetgewing te verander.